All Black wou rugby weens depressie los | Netwerk24
14 Julie 2020 08:22
Lima Sopoaga op die aanval vir Nieu-Seeland tydens ’n toets teen Italië in 2016 in Rome. Foto: Getty Images
Toe die 29-jarige Sopoaga, ’n losskakel, hom in 2018 by die Engelse klubspan Wasps aangesluit het, het hy met die intrapslag aanpassingsprobleme begin ervaar.
Hoewel hy nou ’n vet salaris sou verdien, was daar ook skielik hoë verwagtinge, soos om die skoene van Danny Cipriani vol te staan, wat Wasps gegroet en by Gloucester aangesluit het. Dít in ’n nuwe land tussen nuwe mense, waar die kleinste molshoop skielik soos ’n berg vir Sopoaga begin lyk het.
Dit alles het die spreekwoordelike swart hond vir dié voormalige All Black, wat sy land in 16 toetse tussen 2015 en 2017 verteenwoordig het, laat ontwaak.
“Ek het waarskynlik die spel vir die grootste gedeelte van my eerste jaar (in Engeland) gehaat. Daar was beslis tye wat ek gewonder het of ek wil voortgaan om rugby te speel,” het Sopoaga aan rugbypass.com gesê.
“My geestesgesondheid het ’n knou gekry. Ek was naïef om te dink dat om na die ander kant van die wêreld te verhuis nie my huislewe en persoonlikheid sou beïnvloed nie.
“Ek het gedink ek sou net na ’n ander land kom, ’n huis kry, ’n kar kry, gaan oefen, weer huis toe kom en my lewe geniet.
Ek was naïef om te dink dat om na die ander kant van die wêreld te verhuis nie my huislewe en persoonlikheid sou beïnvloed nie.
“Jy probeer voor die handliggende dinge uitwerk, soos by watter supermark om jou inkopies te doen, waar om jou erfbelasting en versekering te betaal en watter dokter jou gesin moet besoek. Selfs in ’n Engelssprekende land was dit moeilik.
“Wat dinge bemoeilik het, is dat die klub nie goed gevaar het (op die veld) nie, en ek ook nie goed gespeel het nie. Dit het ’n uitkring-effek gehad,” het hy gesê.
’n Dokter by Wasps het gesien dat die Kiwi deur ’n moeilike tyd gaan, en kort daarna het hy berading gekry, wat hom gehelp het met die aanpassing en hom lewensvreugde verskaf het – en ook ’n ander uitkyk op die lewe besorg het.
“Ek was vir ’n lang tyd baie ongelukkig, maar ons (hy en sy gesin) het daardeur gekom. Ek het twee kinders agter wie ek kan aanhardloop en hulle bring soveel vreugde in my lewe. As jy tuiskom gee hulle nie om of jou span gewen of verloor het nie.
“ ’n Bietjie perspektief is altyd goed vir ons rugbyspelers, want somtyds word ons so vasgevang in wen en verloor,” het Sopoaga gesê. – Sportredaksie
Meer oor: Wasps | Depressie | Swart Hond | Lima Sopoaga | Toetsrugby | All Blacks | Rugby